Samuɛ̂l nyé ai Ísraɛ̂l bə́sə nâ: “Mə̌ tōŋ kíŋ dzáán ḿból mī dzó ai ma, mə tə́lé mína ǹkúkúmá. 2Ábōg dī, ǹkúkúmá á ńtə́le yǎ mínā ósū. Mǎmēn mə̄ yombo yǎ, mə ńtɔa yǎ á fūum, nyúg nyūg. Bɔ́n báma bə́ nə̄ ábə̄ mínā, mə̌ nyīŋ ai mína a tádígi ábǒg mɔ́ngɔ́ dáma a zaa kwí ámōs yə aná. 3Ma nyɔ́ ! Sɔ́mán ma á mís mə́ Ńtondôbə ai á mís mə́ ényɔ̄ yǎ á ngāwɔ̂ban m̀bɔ́n. Zá mə̄ ngáfadi ǹnóm nyag ngə́ ózəle? Zá mə̄ ngánɔŋ ebɔdi zɛl nâ mə́ búdī mís á mam móé ? Mayi dzɔ́ yân.” 4Bɔ́ ai nyé nâ: “Wa ndzí kig bía mân tɔ átībili, tɔ mǎn dzóm wa ndzí kig nɔŋ á mɔ́ mə́ mod.” 5Nyé ai bɔ́ naa: “Ǹtondôbə á bɔ̄ɔ̄ ma m̀bɔɔlɔ á mís máán naa myǎ ndzí kig sɔ̌m mān dzóm wáán á mɔ́ máma.” Bɔ́ nâ: “Owé !” 6Samuɛ̂l nyé ai ǹnam nâ: “Ǹtondôbə a ngátə́lē Mósɛs bân Áron, ńdɔ̄ fə a ngávaa běsōá báán á ńnam Égîptɛn. 7Təbə́gán bǐ tam bɔ ǹkad á mís mə́ Ńtondôbə ású ḿbəŋ ósə̄ yā á ngābɔ mínā ai éví á ngábɔ běsōá. 8Éyɔŋ Yákɔb a ngákə kwí Égîptɛn, běsōá bə́ ngáyón Ńtondôbə á mís, ńdɔ a ngálóm bɔ̄ Mósɛs bân Áron. Ńdɔ̄ bə́ ngásɔ́ ai běsōá báán Égîptɛn wé, bə́ sɔ́ bɔ lə́dē étɔbɔgɔ é vóm ví. 9Á kə̄ kwí, ńdɔ̄ bə́ ngávóan Ǹtondôbə Zambá wābán. Ǹtí á ngādzoge bɔ́ á mɔ́ mə́ Sisera, ǹdzóe miǹkán bítá yǎ Hatsor, ai á mɔ́ Bəfilísta ai émá mə́ ǹkúkúmá yā Moab; bə́ ngalúman ai bɔ́. 10Bə́ ngáyón Ńtondôbə á mís, bɔ́ nâ: “Bǐ ngásə́m ḿból bǐ ngávóan Ǹtondôbə, bǐ ngakə syé Bəbaal ai Bastarté. Kodégē bíā á mɔ́ míńzízíŋ myáán abǒg tē bǐ sye wa.” 11Ńdɔ Ǹtondôbə a ngátə́le Yerubaal, Bedân, Yefté ai ma Samuɛ̂l, a kodé mínā á mɔ́ míńzízíŋ, a ńkɔ̄dɔ̄ná wāān ásə mǐ nganyiŋ mvɔí ábōg dí. 12Á yén mī ngáyén Nahash, ǹkúkúmá Amonít á lúmuŋan ai mínā, ńdɔ mǐ ngákogolan ai ma nâ: “Təgě fə̄, byǎyi nâ ǹkúkúmá á dzōē bíā, yə nâ mǐ yə̂gan nâ Ǹtondôbə Zambá wāān, énye a nə́ ńkūkúmá wāān ?